## El CECOPI finalitza l’extracció de llots i la neteja en 11 garatges i avança amb estes tasques en altres 75 aparcaments i soterranis

*** El conseller d’Emergències i Interior, Juan Carlos Valderrama, destaca que està en marxa un operatiu d’uns 750 professionals
* Els municipis de la zona afectada per la DANA compten amb un dispositiu de prop de 400 policies locals i de la Generalitat**

El conseller d’Emergències i Interior, Juan Carlos Valderrama, ha informat de les qüestions que s’han abordat en l’última reunió que ha mantingut el CECOPI i en la qual ha participat també la delegada del Govern a la Comunitat Valenciana, Pilar Bernabé.

El conseller ha recordat que els treballs d’extracció de llots i neteja d’aparcaments subterranis i soterranis en els municipis afectats per la DANA són prioritaris. De fet, el conseller ha anunciat que el dispositiu previst per a escometre estes tasques “està treballant en 86 garatges, dels quals 11 ja estan completament nets, en 71 avancen les tasques i en 4 més s’ha començat hui mateix”.

En esta línia, Valderrama ha destacat que, actualment, “comptem amb uns 750 efectius treballant principalment en garatges, entre Bombers Forestals de la Generalitat, del Consorci Provincial de València, Brigades Forestals de la Diputació de València, bombers d’altres administracions i personal de l’UME”.

El conseller ha indicat també que, per a reforçar la seguretat de la zona afectada pel temporal, “comptem amb un dispositiu de 320 policies locals, entre les plantilles pròpies i 192 agents de reforç externs”. A més, 70 efectius de la Policia de la Generalitat “estan treballant constantment en la zona afectada”.

Sobre esta qüestió, Valderrama ha agraït “el treball i l’esforç que fan estos policies locals de València, i el dels agents que venen de fora de la província de València i que també estan fent un sacrifici important amb la família i amb els amics per a estar ací i treballar braç a braç amb els policies locals dels municipis afectats”.

Així mateix, el conseller ha recordat que, davant de qualsevol problema de seguretat que puga registrar-se en la zona, “és obligació de tots els Cossos i Forces de Seguretat de l’Estat estar amb el ciutadà i vetlar perquè hi haja un nivell de convivència màxim entre tots ells”.

Fecha: 04/12/2024